প্রধানমন্ত্রী শেখ হাসিনা বলেছেন, পার্বত্য চট্টগ্রাম ও দক্ষিণাঞ্চলের নিরাপত্তা বিধানে ও সন্ত্রাস দমনে আনসার ব্যাটালিয়ন গুরুত্বপূর্ণ ভূমিকা পালন করে আসছে। পার্বত্য শান্তিচুক্তির ধারাবাহিকতায় আনসার ব্যাটালিয়নকে এককভাবে আরও অধিক গুরুত্বপূর্ণ দায়িত্ব পালন করতে হবে। জননিরাপত্তা বিধানে আনসার ব্যাটালিয়নদের সক্ষমতাকে অধিক কার্যকর করার লক্ষ্যে সরকারের বিশেষ পরিকল্পনা রয়েছে। প্রধানমন্ত্রী বুধবার সকালে গাজীপুরের কালিয়াকৈর উপজেলার সফিপুরে আনসার ও গ্রাম প্রতিরক্ষা বহিনীর (ভিডিপি) ৩২ তম জাতীয় সমাবেশ শেষে অফিসার মেসে কর্মকর্তাদের উদ্দেশ্যে দেওয়া বক্তব্যে এসব কথা বলেন। তিনি বর্তমান সরকারের আমলে দেশের বিভিন্ন উন্নয়ন কার্যক্রম ও আনসার ভিডিপি সদস্য ও তাদের পরিবারের জীবনমান উন্নয়নে গৃহীত নানা পদক্ষেপের কথা উলেস্নখ করে বলেন, এ সরকার আনসার ও গ্রাম প্রতিরক্ষা বাহিনীকে আরও সুসংগঠিত, শক্তিশালী ও গতিশীল করতে চায়। ২০২১ সালের মধ্যে ডিজিটাল বাংলাদেশ গড়ার লক্ষ্যকে বাস্তবে রূপ দিতে বর্তমান সরকার বিভাগ, জেলা, উপজেলা ও ইউনিয়ন পর্যায়ে আনসার ও গ্রাম প্রতিরক্ষা বাহিনীর নিজস্ব ইনফরমেশন নেটওয়ার্ক গড়ে তোলার উদ্যোগ নিয়েছে।